Man val hom dood in Menlyn-winkelsentrumDie Menlyn Park-winkelsentrum in Pretoria. Foto: Skermskoot/Google Maps Street View ŉ Jong man het hom Sondag omstreeks 09:45 in die Menlyn-winkelsentrum in Pretoria doodgeval. Nisha Kemraj, algemene bestuurder, het Sondag in ŉ verklaring aan Maroela Media bevestig dat die oorledene by die sentrum werksaam was. Hy het van een van die boonste verdiepings by die Cavendish Court-afdeling in die sentrum geval. Volgens Kemraj is nood- mediese personeel dadelik na die toneel ontbied, maar die man is op die toneel dood verklaar. Michael Gough, woordvoerder vir ProMed, sê dat paramedici die man, vermoedelik in sy laat 20’s, met hul aankoms langs die roltrap aangetref het. Dit blyk dat hy van die sesde verdieping geval het. “ŉ Lid van die publiek, ook ŉ mediese dokter, het onmiddellik met kardiopulmonale resussitasie begin en is kort daarna deur paramedici bygestaan. Weens die erge trauma wat die man opgedoen het, is hy ongelukkig op die toneel dood verklaar.” Dit is nie duidelik of die man self gespring het en of vuilspel dalk betrokke was nie. Die toneel is intussen beveilig en toegang daartoe is beperk. “ŉ Amptelike ondersoek is onderweg, en lede van die Menlyn Park-sentrumbestuur sal hul volle samewerking gee terwyl hulle die omstandighede rakende die voorval ondersoek. Alle voorgeskrewe prosedures en maatreëls word gevolg,” het Kemraj gesê. Maroela Media het ŉ navraag aan die polisie gestuur en wag tans op terugvoer.